फोटो कैप्शन: स्थानीय नीति को लेकर आदिवासी-मूलवासी जनाधिकार मंच ने सीएम का पुतला दहन किया।
रांची। स्थानीय नीति को लेकर आदिवासी-मूलवासी जनाधिकार मंच ने 29 दिसंबर मंगलवार को झारखंड बंद का आयोजन किया है। सोमवार को रांची के अलबर्ट एक्का चौक पर मशाल जुलूस निकाला गया और सीएम का पुतला फूंका गया।
मंच के संयोजक राजू महतो ने कहा- बंद की सारी तैयारियां पूरी कर ली गई है। स्वास्थ्य सेवाएं, वैवाहिक कार्यक्रम व प्रेस-मीडिया को बंद से मुक्त रखा गया है। इसके अतिरिक्त सभी सरकारी, गैर सरकारी संस्थान प्रतिष्ठान बंद रहेंगे। सड़क व रेल मार्ग भी बाधित किए जाएंगे।
'आर-पार की लड़ी जाएगी लड़ाई'
जनपरिषद के अध्यक्ष प्रेम शाही मुंडा ने सभी व्यवसायिक प्रतिष्ठानों, दुकानदार संघ, बस एसोसिएशन, ट्रक एसो., टेंपो एसो. और स्कूल प्रबंधन से बंद रखने की अपील की है। साथ ही केंद्र व राज्य सरकार के ऑफिस व कार्यालय को बंद करने की अपील की गई है। उन्होंने कहा कि अब स्थानीय नीति को लेकर आर-पार की लड़ाई लड़ी जाएगी। क्योंकि मुख्यमंत्री व अब तक के सभी सरकारों ने आदिवासी-मूलवासियों को धोखा देने का काम किया है। स्थानीय नीति के आभाव में सिर्फ रोजगार और नौकरियों की ही समस्या पैदा नहीं हो रही है बल्कि झारखंड के मान-सम्मान के साथ अस्तित्व व पहचान की लड़ाई है। किसी कीमत पर छह लाख नौकरियां बाहरियों को लेने नहीं देंगे। कार्यक्रम में अभय भुट कुंवर, गोपाल बेदिया, श्रवण लोहरा, श्यामचंद्र मुंडा, किस्टो उरांव, गुरूचरण सिंह मुंडा, नागेश्वर लोहरा, जयदेव उरांव, अजंबर सिंह मुंडा, बुद्धदेव पातर मुंडा, रामसुंदर लोहरा, रामेश्वर लोहरा,इशरत आलम, प्रवीण सहाय, अशोक लोहरा, अमान खान, गोपाल महतो, मीर हसन रिजवी, सुबोध कच्छप सहित कई उपस्थित थे।
बंद को इन संगठनों का मिला समर्थन
आदिवासी-मूलवासी जनाधिकार मंच, आदिवासी जनपरिषद, बेदिया समाज, लोहरा समाज, कुरमी विकास व छात्र मोर्चा, आजसू, सीपीआई, स्वाराज पार्टी, आदिवासी छात्र संघ, आदिवासी-मूलवासी छात्र मोर्चा, आदिवासी-मूलवासी संगठन, स्थानीय नीति संघर्ष मोर्चा सहित स्थानीय नीति समर्थक समेत कई दलों व संगठनों ने इस बंद को समर्थन दिया है।
प्रशासन ने की बंद समर्थकों से निबटने की तैयारी
बंद समर्थकों से निबटने के लिए जिला प्रशासन ने पूरी तैयारी कर ली है। इसे लेकर डीसी मनोज कुमार व एसएसपी प्रभात कुमार ने आदेश जारी किया है। आदेश के मुताबिक भारी संख्या में पुलिस बल और मजिस्ट्रेट की तैनाती की गई है। प्रशासन ने आशंका जाहिर किया है कि शहर में बंद के दौरान समर्थकों द्वारा रेल, दुकानों में तोड़-फोड़ और विधि व्यवस्था की समस्या उत्पन्न हो सकती है। इसलिए शहर में चप्पे-चप्पे पर मजिस्ट्रेट व पुलिस बलों की तैनाती की है। प्रशासन के अनुसार 50 से अधिक मजिस्ट्रेट व्यवस्था संभालेंगे। रैफ, फायर ब्रिगेड, एंबुलेंस को आपात स्थिति से निबटने के लिए तैयार रहने को कहा गया है। साथ ही सभी थानों को भी अपने-अपने क्षेत्र में गश्ती करने और विशेष नजर रखने का हिदायत दिया गया है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva